कौओं की लगातार कम होती संख्या के दो कारण है। पहला कारण तो यह है कि वातावरण में अचानक जो परिवर्तन हो रहा है और खाद्य पदार्थों में जो ज़हरीली चीज़े आ रही हैं, उनकी वजह से कौओं की प्रजनन क्षमता में कमी आने लगी है। दूसरी वजह यह है कि वृक्षों की अंधाधुंध कटाई से इनके लिए आवास की समस्या उत्पन्न हो गई है। कौओं का स्वभाव है कि वे एकांत में अपना घोंसला बनाते हैं जो आजकल उन्हें कम मिल पा रहा है। गौरतलब है कि यहाँ कौओं की मुख्यत: दो प्रजातियाँ देखी जाती हैं। एक जो पूरे काले होते हैं और दूसरे जिनके गले में सफेद धारी होती है। सफेद धारी वाले कौवे तो अभी दिखाई पड़ जाते हैं, क्योंकि उनकी प्रतिरोधक क्षमता काले कौओं से कुछ ज़्यादा होती है; लेकिन इसका यह मतलब नहीं कि सफेद धारी वाले कौओं पर बदलते पर्यावरण का असर नहीं पड़ेगा। कहना न होगा कि इनकी लगातार कम होती संख्या गिद्धों के खत्म होने से कम खतरनाक नहीं है। इनके नहीं रहने से पृथ्वी की समूची खाद्य शृंखला ही डगमगा जाएगी।